钦定古今图书集成/理学汇编/经籍典/第078卷 > 朱子大全集 > 《答胡季随大时》
## 钦定古今图书集成/理学汇编/经籍典/第078卷 > 朱子大全集 > 《答胡季随大时》

《易传》平淡缜密，极好看，然亦极难看。大抵讲学须先
有一入头处，方好下工夫。昨见文叔处所录近文，恐
看得文字未子细，无意味也。不必远求，但看知言是
下多少工夫，不如此散漫泛说，无归宿也。龟山《易》旧
亦有写本，此便不甚的。未暇检寻。奉寄。不知詹丈所举不同者何事，因风详谕，此等处正好商榷也。道理
无形影，唯因事物言语，乃可见得。是非理会极子细，
即道理极精微，古人所谓“物格知至”者，不过是就此
下工夫。近日学者说得太高了，意思都不确实，不曾
见理会得。一书一事，彻头彻尾，东边绰得几句，西边
绰得几句，都不曾贯穿浃洽。此是大病，有志之士尤
不可以不深戒也。